Imtella' Marzu 18, 2021 - Aġġornata 18 Ta' Marzu, 2021 8:48am Il-President tat-Tanżanija, John Magufuli, miet ilbieraħ fi sptar Dar es Salaam. L-aħbar ingħatat mill-Viċi President Samia Suluhu Hassan f'indirizz fuq l-istazzjon statali, fejn qalet li Magufuli kellu kumplikazzjonijiet f'qalbu. Politiċi tal-oppożizzjoni iżda qalu li l-President, li kien ilu ma jidher fil-pubbliku ġimagħtejn, kien marad bil-Covid-19. Din l-allegazzjoni ma ġietx ikkonfermata. Magufuli kien fost l-iktar politiċi voċiferi fl-Afrika għax-xettiċiżmu tiegħu dwar il-coronavirus, fejn kien jappella għat-talb u terapija bil-fwar tal-ħwawar biex jiġi trattat il-Covid. Skont ma titlob il-Kostituzzjoni, Hassan se tkun qed tieħu l-ġurament tal-ħatra bħala l-President il-ġdid tat-Tanżanija, fejn se tkompli sservi l-kumplament tat-terminu tal-Presidenza.